Die internet het tot baie positiewe dinge gelei. Jy kan enige tyd aanlyn vir nuwe skoene soek; daar is ’n eindelose voorraad kat-video’s, of honde, as dit jou ding is . . .
En ja, dit kan ’n goeie bron wees van dieetwenke en hoe om gesond te leef. Mits jy op geloofwaardige (mediese) webtuistes daarna soek. Maar daar is ook belaglike gesondheidsmites, veral oor kos, wat vastrapplek kry.
Ons almal “vas” daagliks terwyl ons slaap. Onderbroke vas kan so eenvoudig wees soos om die vastyd effens te verleng. Jy slaan dan ontbyt oor en eet die eerste keer met middagete en jou laaste maaltyd agtuur saans. Jy vas dan tegnies 16 uur ’n dag en eet in ’n 8-uur-tydgleuf. Dis die gewildste manier van onderbroke vas, bekend as die 16/8-metode. Hollywood-hunk Hugh Jackman het sy Wolverine-lyf glo onder meer daaraan te danke. (En ure in die gimnasium!)
Verskeie blitsverkoper-boeke besing die voordele daarvan vir gewigsverlies, asook die feit dat dit risikofaktore verminder wat tot diabetes tipe 2 en hartsiektes bydra. Maar nee, ’n magiese nuwe manier om gewig af te skud is dit nie. ’n Oorsig van studies langer as ses maande in die interna-sionale joernaal Nutrients vind geen bewyse dat dit beter as ander diëte is nie. Die navorsers het gereken groter studies oor ’n langer tydperk is nodig om te bepaal hoe lank jy die gewig afhou wat jy só afskud.
Die gevolgtrekking? Dis nie beter (of slegter) as ’n gewone dieet waar jy bloot minder eet nie. (Interessant: Die studie se mede-outeur, dr. Krista Varady, is jare lank al ’n onwrikbare voorstander van onderbroke vas.)